Nicuşor Dan a fost întrebat, vineri, cum comentează afirmaţiile lui Sorin Grindeanu conform cărora nu a dorit să preia metroul.
"Da, e o discuţie care a început acum doi ani, doi ani şi jumătate, din păcate ea s-a suprapus cu un moment în care noi ceream bani – 2022, tot anul 2022 noi am cerut bani spunând că din cauza creşterii preţului la gaz nu o să putem să închidem bugetul. Deci tot anul 2022, din lună în lună mergeam la Guvern şi ceream bani, celelalte localităţi au primit 800 de milioane de lei în total, noi am primit 6 milioane sau 12, nu mai ţin minte exact… deci în acelaşi moment în care Guvernul nu ne ajuta pe partea de termie cum ajuta celelalte localităţi, ar fi fost o aventură să preiei şi metroul fără să ai garanţia că Guvernul îţi va da banii", a afirmat primarul Capitalei.
El a adăugat că această discuţie este una "complicată".
"E o discuţie instituţională pe care să o avem după alegeri în condiţiile în care există o garanţie şi pentru … adică e o discuţie tehnică complicată", a susţinut Nicuşor Dan.
Ministrul Transporturilor, Sorin Grindeanu, a afirmat că primarul Capitalei, Nicuşor Dan, refuză de doi ani să preia metroul, susţinând că nu înţelege de ce edilul face acest lucru. "Sunt absolut uimit, e singurul primar de după Revoluţie care nu a vrut şi nu vrea să preia metroul. Nu pot să discuţi de un sistem integrat de transport în Bucureşti fără metrou", a arătat el.